ཉེས་པ་

ཉེས་པ་ཞེས་པ་ནི་འདོད་ཆགས་དང་ཞེ་སྡང་། གཏི་མུག་ལ་སོགས་པའི་ཉོན་མོངས་པ་དང་། དེ་དག་གིས་ཀུན་ནས་སློང་བའི་མི་དགེ་བའི་ལས་སྣ་ཚོགས་པ། སྡིག་པ་སྦགས་པ། ལུས་ངག་ཡིད་གསུམ་གྱིས་བྱས་པའི་ལས་ངན། ངན་སོང་གསུམ་ལ་སོགས་པའི་སྡུག་བསྔལ་འབྱིན་པའི་རྒྱུར་གྱུར་པའི་སྐྱོན་དང་འཁྲུལ་བ། ཕམ་ཉེས་སོགས་བསླབ་པ་འདའ་བར་བྱེད་པའི་ལས་ནམ་སེམས་སྐྱོན་ཅན་དུ་གྱུར་པ་ལ་གོ།

 ནང་དོན། 
ཉོན་མོངས་པའི་ཆ་ནས་བརྗོད་པ། ཉེས་པ་ཞེས་པ་ནི་གཙོ་བོ་འདོད་ཆགས་ལ་སོགས་པའི་ཉོན་མོངས་པ་རྣམས་ལ་གོ་ཞིང་། "ཉེས་པ་དུ་མས་སྐྱོན་ཆགས་པ་ནི་འདོད་ཆགས་ལ་སོགས་པའི་ཉོན་མོངས་པས་སྐྱོན་ཆགས་པ་"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར། འདོད་ཆགས་དང་ཞེ་སྡང་། གཏི་མུག་ལ་སོགས་པའི་ཉོན་མོངས་པ་དག་གིས་སེམས་རྒྱུད་སྐྱོན་ཅན་དུ་བྱེད་པའི་གནས་ཚུལ་ལ་ཉེས་པ་ཞེས་བརྗོད།

སྡིག་པའི་ལས་ཀྱི་ཆ་ནས་བརྗོད་པ། "སྲོག་གཅོད་སོགས་སྡིག་པ་གང་སྡུག་བསྔལ་ཆེན་པོ་བསྐྱེད་པས་ཤིན་ཏུ་མི་བཟད་པ་བགྱིས་པ་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཞེས་གསུངས་པ་ལྟར། སྲོག་གཅོད་པ་དང་མ་བྱིན་པར་ལེན་པ། བརྫུན་དུ་སྨྲ་བ་སོགས་མི་དགེ་བཅུའི་ལས། མཚམས་མེད་པ་ལྔ། ཆོས་སྤོང་བ་སོགས་ཀྱི་སྡིག་པའི་ལས་རྣམས་ལ་ཡང་ཉེས་པ་ཞེས་བརྗོད།

འབྲས་བུ་སྐྱེད་བྱེད་ཀྱི་ཆ་ནས་བརྗོད་པ། "དམྱལ་སོགས་ཀྱི་སྡུག་བསྔལ་སྐྱེད་བྱེད་ཀྱི་རྒྱུ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་དང་། "འཁོར་བའི་སྡུག་བསྔལ་དང་ཁྱད་པར་ངན་སོང་གི་སྡུག་བསྔལ་གྱི་རྒྱུ་བྱེད་ཅིང་མཐོ་རིས་དང་ཐར་བའི་ལམ་གྱི་གེགས་བྱེད་པ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་ལྟར། ངན་སོང་དང་འཁོར་བའི་སྡུག་བསྔལ་སྐྱེད་པའི་རྒྱུར་གྱུར་ནས་ཐར་པ་ལ་གེགས་སུ་འགྱུར་བའི་ཆོས་རྣམས་ལ་ཉེས་པ་ཞེས་བྱ།

 དབྱེ་བ། 
གྲངས་ཀྱི་སྒོ་ནས་དབྱེ་བ། "བཞི་ཡིས་ལྷག་པའི་བཞི་བརྒྱ་རྣམས་ཀྱིས་ཞེས་པའི་དོན་ཏེ།"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཞེས་གསུངས་པ་ལྟར་ཉོན་མོངས་པའི་ནད་བཞི་བརྒྱ་རྩ་བཞི་ཡོད་ལ། "རླུང་མཁྲིས་བད་ཀན་འདུས་པ་བཞི་པོ་རེ་རེ་ལ་དུས་མིན་དུ་འཆི་བ་བརྒྱ་རྩ་རེ་དུས་སུ་འཆི་བ་རེ་རེ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་ནི་དེའི་འགྲེལ་བཤད་ཡིན།

རིགས་ཀྱི་སྒོ་ནས་དབྱེ་བ། "སྒོ་གསུམ་ཉེས་པ་དུ་མས་སྐྱོན་སེམས་རྒྱུད་ལ་ལྕགས་ལ་གཡའ་ལྟར་ཆགས་ཤིང་གནས་པ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་པ་ལྟར། ལུས་དང་ངག་གི་ཡིད་གསུམ་གྱི་སྒོ་ནས་སྤྱོད་པའི་ཉེས་པ་རྣམས་སུ་དབྱེ་ཆོག

བསྡུས་དོན
མདོར་ན་ཉེས་པ་ཞེས་པ་ནི་འདོད་ཆགས་དང་ཞེ་སྡང་། གཏི་མུག་སོགས་ཀྱི་ཉོན་མོངས་པ་དང་། དེ་དག་གིས་ཀུན་ནས་སློང་བའི་མི་དགེ་བའི་ལས། གཞན་ཡང་ངན་སོང་གི་སྡུག་བསྔལ་འབྱིན་པའི་རྒྱུར་གྱུར་པའི་སྐྱོན་དང་འཁྲུལ་བ་རྣམས་ལ་གོ།
ལུང་ཁུངས།